Der var en slags barnedåb torsdag formiddag i Miljøministeriet. Tre "børn" blev navngivet som nye naturnationalparker og heriblandt var Tranum Klitplantage. - Tranum er et helt fantastisk område med store klitheder, og det er derfor oplagt, at det bliver en af de nye naturnationalparker, sagde miljøminister Lea Wermelin (S)  i forbindelse med "dåben". Den nyhed blev modtaget med stor glæde i Jammerbugt Kommune. I dag bliver Tranum Klitplantage også brugt markedsføringsmæssigt, men mere generelt som en del af den smukke natur, der er i hele kommunen. - Nu får vi en mulighed for at have fokus kun på det her, og det bliver lidt nemmere, når barnet har et navn, siger kommunens erhvervs- og turistchef Anna Oosterhof. - Fedt at besøge Jesper Blom Hansen har været skovrider i Naturstyrelsen i 14 år. Han glæder sig over, at Tranum Klitplantage og tidligere dyrkede marker i området i dag er blevet udpeget som naturnationalpark. - Som naturmand er det stort det her. Det betyder jo, at forvaltningen skal målrettes natur for naturens skyld, siger Jesper Blom Hansen. Men selvom det handler om naturen, så bliver Tranum Klitplantage ikke hegnet ind og offentligheden forment adgang. - Det skal også være et område, der bliver rigtig fedt at besøge. Vi skal have naturoplevelser arbejdet ind i det her. Det skal være friluftsområde, og det skal være spændende for folk at komme her, siger skovrideren.

Referat:
Det skal bruges offensivt, at Tranum Klitplantage er blevet udpeget som naturnationalpark, siger Jammerbugt Kommunes erhvervs- og turistchef Anna Oosterhof.